**Gestačná trofoblastová choroba s vybranou kazuistikou**

Gestačná trofoblastová choroba predstavuje skupinu rôznorodých ochorení, ktoré súvisia s tehotenstvom a sú charakterizované neprimeraným rastom trofoblastu. Zahŕňa skupinu od nenádorových ochorení typu mola hydatinosa, až po vysoko malígnu formu choriokarcinómu. Vo vybranej kazuistike prezentujeme prípad 18-ročnej ženy, ktorá bola hospitalizovaná v nemocnici pre vykašliavanie krvavého spúta a RTG obraz suspektnej tuberkulózy pľúc. Počas hospitalizácie došlo u pacientky ku krvácaniu z dýchacích ciest s rozvojom akútnej respiračnej insuficiencie a následne k úmrtiu. Pri pitve sa u pacientky pľúcna tuberkulóza nepotvrdila, naopak dominantným nálezom bola disseminácia trofoblastického tumoru s metastázami do pľúc, pečene, pankreasu, obličiek a vaječníkov.